## Obvezatne upute VII. o glasovanju osoba na službi u oružanim snagama Republike Hrvatske, članova posada pomorskih i riječnih brodova pod hrvatskom zastavom i osoba lišenih slobode

### NN 133/1999 (8.12.1999.), Obvezatne upute VII. o glasovanju osoba na službi u oružanim snagama Republike Hrvatske, članova posada pomorskih i riječnih brodova pod hrvatskom zastavom i osoba lišenih slobode

# DRŽAVNO IZBORNO POVJERENSTVO

Na temelju članka 56. točke 3. Zakona o izborima
zastupnika u Hrvatski državni sabor (»Narodne novine«,
br. 116/99) Državno izborno povjerenstvo Republike Hrvatske
utvrđuje

## OBVEZATNE UPUTE VII.

### O GLASOVANJU OSOBA NA SLUŽBI U ORUŽANIM SNAGAMA REPUBLIKE HRVATSKE, ČLANOVA POSADA POMORSKIH I RIJEČNIH BRODOVA POD HRVATSKOM ZASTAVOM I OSOBA LIŠENIH SLOBODE

Birači na službi u oružanim snagama Republike
Hrvatske, članovi posada pomorskih i riječnih brodova
pod hrvatskom zastavom i birači lišeni slobode glasovat
će na izborima 3. siječnja 2000. godine za zastupnike
u Zastupnički dom Hrvatskoga državnog sabora na posebnim
biračkim mjestima određenim sukladno odredbama Zakona
o izborima zastupnika u Hrvatski državni sabor.

1. Birači na službi u oružanim snagama Republike
Hrvatske glasuju na biračkim mjestima koja će odrediti
ministar obrane.

Birači koji se kao članovi posada pomorskih i riječnih
brodova pod hrvatskom zastavom na dan izbora zateknu izvan granica
Republike Hrvatske glasuju na biračkim mjestima koja će
odrediti ministar pomorstva, prometa i veza.

Birači koji su lišeni slobode glasuju na biračkim
mjestima koja će odrediti ministar pravosuđa.

2. Biračke odbore na biračkim mjestima na kojima
će glasovati birači na službi u oružanim
snagama, članovi posada pomorskih i riječnih brodova
koji se na dan izbora zateknu izvan granica Republike Hrvatske
i birači koji su lišeni slobode imenuju izborna povjerenstva
izbornih jedinica na prijedlog općinskih odnosno gradskih
izbornih povjerenstava i to:

- biračke odbore za birače u oružanim snagama
imenovat će izborna povjerenstva izbornih jedinica na čijem
se području nalaze biračka mjesta;

- biračke odbore za birače članove posada
brodova imenovat će izborna povjerenstva izbornih jedinica
na čijem se području nalazi sjedište trgovačkog
društva koje je vlasnik brodova na kojima se nalaze biračka
mjesta (brodar);

- biračke odbore za birače - osobe lišene slobode
imenovat će izborna povjerenstva izbornih jedinica na čijem
se području nalaze ustanove u kojima se nalaze osobe lišene
slobode.

3. Sukladno čl. 69. stavak 2. Zakona o izborima zastupnika
u Hrvatski državni sabor birački odbor čine
predsjednik i četiri člana, te njihovi zamjenici.
Po dva člana i zamjenika određuje većinska politička
stranka, a po dva člana i zamjenika oporbene političke
stranke ili koalicije sukladno stranačkom sastavu Zastupničkog
doma Hrvatskoga državnog sabora za koji su izbori raspisani.

Političke stranke dužne su odrediti članove
biračkih odbora za biračka mjesta na kojima će
glasovati birači na službi u oružanim snagama,
članovi posada pomorskih i riječnih brodova pod
hrvatskom zastavom i osobe lišene slobode i dostaviti njihova
imena nadležnim izbornim povjerenstvima najkasnije osam dana
prije dana održavanja izbora. Ako ih ne odrede odnosno ne
dostave njihova imena nadležnim izbornim povjerenstvima,
ova izborna povjerenstva samostalno će odrediti članove
biračkih odbora.

4. Županijski uredi za opću upravu i Gradski ured grada
Zagreba (Zagreb, Trg Stjepana Radića 1) koji vode popise
birače u mjestu prebivališta za osobe na službi
u oružanim snagama, članove posada pomorskih i riječnih
brodova pod hrvatskom zastavom i osobe lišene slobode pravovremeno
će dostaviti izvode iz popisa birača za te osobe
izbornim povjerenstvima izbornih jedinica na čijem se području
nalaze biračka mjesta na kojima će glasovati te osobe.

Da bi se ti izvodi mogli na vrijeme dostaviti nadležnim izbornim
povjerenstvima, zapovjedništva postrojbi Hrvatske vojske,
trgovačka društva - vlasnici brodova koji će
se na dan izbora zateći izvan granica Republike Hrvatske
i uprave ustanova u kojima se nalaze osobe lišene slobode
dostavit će ŽURNO podatke o navedenim biračima,
županijskim uredima za opću upravu (odnosno Gradskom
uredu grada Zagreba) koji vode popise birača za mjesta
u kojem ti birači imaju prebivalište.

5. Birači na koje se odnose ove Obvezatne upute glasuju
za zastupnike izborne jedinice prema svom prebivalištu, a
ne za zastupnike izborne jedinice na čijem se području
nalazi biračko mjesto na kojem će glasovati.

6. Članovi posada pomorskih i riječnih brodova pod
hrvatskom zastavom koji se na dan izbora zateknu u lukama Republike
Hrvatske mogu glasovati na biračkim mjestima svog prebivališta
ili na biračkim mjestima luke u kojoj se nalazi brod pod
uvjetima iz članka 30. Zakona o popisu birača (»Narodne
novine«, br. 19/92), tj. tako da se privremeno upišu
u popis birača grada ili općine (luke) u kojoj se
zateknu a na temelju potvrde o upisu u popis birača koju
im izdaje tijelo uprave nadležno za poslove opće uprave
koje vodi popis birača.

7. Ove Obvezatne upute stupaju na snagu danom objave u »Narodnim
novinama«.

Klasa: 013-01/99-01/07
Urbroj: 599-99-1
Zagreb, 7. prosinca 1999.

Predsjednik
**Marijan Ramušćak,** v. r.

Uputa, NN 133/1999-2095